Predkladacia správa

Úrad pre dohľad nad zdravotnou starostlivosťou (ďalej len „úrad“) je podľa § 28 ods. 4 zákona č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov (ďalej len „zákon č. 581/2004 Z. z.“) povinný predložiť návrh rozpočtu  na rok 2009 po prerokovaní správnou radou  a schválení dozornou radou vláde SR a na schválenie Národnej rade SR do 15. augusta bežného roka, ak vláda neurčí neskorší termín.

Predložený návrh rozpočtu úradu vychádza z východísk rozpočtu verejnej správy na rok 2009 – 2011 .

Pri zostavení návrhu rozpočtu sa prihliadalo na úlohy, ktoré sú pre úrad definované v zákone č. 581/2004 Z. z . Rozpočet je zostavený tak, aby boli maximálne  efektívne a hospodárne použité zdroje rozpočtu – príspevky od zdravotných poisťovní ako aj vlastné zdroje úradu.
	 
Správna rada úradu v súlade s § 25 ods. 1 písm. e) zákona č. 581/2004 Z. z. prerokovala návrh rozpočtu na svojom zasadnutí 26. júna 2008 a uznesením č. 108/2008 odporučila predložiť rozpočet dozornej rade úradu na schválenie. Dozorná rada schválila  návrh rozpočtu na svojom zasadnutí dňa 13. 8. 2008 a prijala uznesenie č. 13 /2008.
	
Materiál nemá finančný, ekonomický, environmentálny vplyv, ani vplyv na zamestnanosť a podnikateľské prostredie. Z uvedeného dôvodu materiál neobsahuje príslušné doložky.

Návrh rozpočtu bol zaslaný na pripomienkové konanie. Pripomienky boli akceptované a zapracované do predloženého návrhu rozpočtu. Vyhodnotenie pripomienkového konania je v prílohe materiálu.

Vláda SR prerokovala dňa 22.10.2008 návrh rozpočtu úradu s pripomienkami a prijala k nemu uznesenie číslo 762/2008. Pripomienky vlády boli do predloženého návrhu rozpočtu zapracované.